recursal/SuperWikiNEXT-32B huggingface dataset:
**Kankaanpään Opisto** on Kankaanpäässä toimiva sitoutumaton ja aatetaustaltaan moniarvoisuutta korostava, vuonna 1909 perustettu kansanopisto.

Opiston koulutuslinjoja ovat arkkitehtuuri ja sisustus, kasvatus ja ohjaus, hyvinvointi ja terveyden edistäminen, johtaminen ja laatu, kädentaidot ja kulttuuri. Kankaanpään opistossa voi suorittaa käsi- ja taideteollisuusalan artesaanitutkinnon ja nuoriso- ja vapaa-ajanohjaajan tutkinnon ammatillisena perustutkintona. Ammattitutkintoon tähtäävää koulutusta Kankaanpään Opisto tarjoaa sisustusalalla, koulun iltapäivätoiminnan ohjauksessa sekä lasten ja nuorten erityisohjauksessa. Opisto järjestää johtamisen erikoisammattitutkintoon tähtäävää koulutusta Porissa ja Tampereella. Kankaanpään Opisto on järjestänyt myös avoimen yliopiston opintoja yhteistyössä Jyväskylän ja Itä-Suomen yliopiston kanssa.

Kankaanpään Opistossa on noin 70 opiskelijapaikkaa. Rehtorina toimii Marja Kallioniemi.

Lähteet
-------

1. 1 2  Kankaanpään Opisto Kankaanpään Opisto.  Arkistoitu 29.8.2013. Viitattu 9.9.2013.
2. ↑  Päivi Saarilahti: Kun vähemmän on aina vain vähemmän  4.4.2013. Satakunnan Kansa.  Arkistoitu 5.4.2013. Viitattu 9.9.2013.

Aiheesta muualla
----------------

* Kankaanpään Opisto Kansanopistot.fi-sivustolla (Arkistoitu – Internet Archive)
**Johannes (Hannes) Leiviskä** (15. maaliskuuta 1873 Muhos – 26. toukokuuta 1918 Helsinki) oli suomalainen pappi ja kirjallisuuden suomentaja.

Leiviskän vanhemmat olivat seppä Johan Leiviskä ja Maria Johanna Kujala. Hän pääsi ylioppilaaksi 1898 Oulun lyseosta ja suoritti Helsingin yliopistossa teologian erotutkinnon 1903. Leiviskä vihittiin papiksi samana vuonna.

Leiviskä toimi siirtolaispappina Yhdysvalloissa 1903–1905. Hän oli Jämsän kappalaisena 1908–1916 ja viimeksi Helsingin eteläisen suomalaisen seurakunnan kappalaisena vuodesta 1916.

Leiviskä suomensi muun muassa Rudyard Kiplingin romaanin Kim sekä yhdessä Matti Tarkkasen kanssa John Bunyanin elämäkerran (*Ylenpalttinen armo syntisistä suurimmalle eli John Bunyanin omatekemä elämäkerta*).

Hannes Leiviskä oli naimisissa vuodesta 1901 Elin Johanna Sjögrenin kanssa.

Teoksia
-------

* *Piirteitä Amerikan suomalaisten seurakunnallisista oloista*. Helsinki 1908

Lähteet
-------

* Hannes Leiviskä SKS:n kirjailijamatrikkelissa (toimimaton linkki)
* LEIVISKÄ Johannes (Hannes). *Ylioppilasmatrikkeli 1853–1899*. Helsingin yliopiston verkkojulkaisu.
* Teokset Fennica-tietokannasta

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ylioppilasmatrikkeli 1853–1899

 |

 |
**Kankareenjärvi** on pieni 11 hehtaarin järvi Kankareen kylässä entisen Halikon kunnan länsiosassa. Järvi on Halikon ainoa.

Rannat
------

Järven rannat vaihtelevat karusta kangas- ja kalliomänniköstä märkään nevaan. Osa männikköisistä ja kallioisista rannoista järven länsipäässä on mökki- tai uimarantakäytössä. Järvellä on suultaan soinen laskuoja luoteeseen, ja siihen laskee lounaasta, pohjoisesta ja koillisesta eri kokoisia ojitettuja suopainanteita, joiden korkeus rannassa on lähellä järven pintaa.

Valuma-alue
-----------

Järven luusuassa luoteessa sekä järven luonaiskulmassa, jossa on järveen laskeva suopainanne, on rämeitä, joiden nevareunukset ovat luhtaisia ja rahkasammalta kasvavia.

Kolmas alava, rannassa nevasta ja sisemmällä puustoisesta suosta muodostuva suopainanne on järven koilliskulmassa. Siihen laskee idästä kallioselänteiden välisestä noin kilometrin pituisesta ja parisataa metriä leveästä painanteesta ojitettu Isossuo, jonka keskiosassa vielä on hiukan mäntyrämettä.

Pohjoisesta järveen laskee lisäksi korkeudeltaan lähellä järven pintaa oleva erillinen pieni avosuo, jota yhdistää järveen alava puustoinen suopainanne.

Vesistösuhteet
--------------

Järven laskuojasta muodostuu Kankareenjärven laskujoki Purilanjoki. Se on pienen rannikkovesistön muodostava joki, joka laskee Halikonlahteen hiukan Halikonjoen ja Uskelanjoen suitten länsipuolella.

Historia
--------

Paleobotanisten tutkimusten mukaan Kankareenjärveä on käytetty vuosisatojen ajan pellavan liotuspaikkana.

Lähteet
-------

1. ↑  Kankareenjärvi (82.028.1.001) *Järviwiki*. Suomen ympäristökeskus. Viitattu 15.10.2015.
2. ↑  *Peruskartta* 1:20 000. 2021 09 Vaskio.  Helsinki: Maanmittaushallitus.  Kartta maanmittauslaitoksen Vanhat painetut kartat -palvelussa (jpg) (viitattu 15.10.2015)
3. 1 2 3  Varsinais-Suomen liitto, maankäytön ja ympäristön osaamisryhmä: Luontokohdeinventointi (pdf)  2.10.2000. Salon seudun maakuntakaava. Viitattu 14.10.2015.
4. 1 2 3 4  Kankareenjärvi (maastokartta) *Kansalaisen karttapaikka*. Maanmitauslaiots. Viitattu 14.10.2015.
5. 1 2  Kankareenjärvi (ilmakuva) *Kansalaisen karttapaikka*. Maanmitauslaitos. Viitattu 14.10.2015.
6. ↑  Purilanjoen valuma-alue (82.028) *Järviwiki*. Suomen ympäristökeskus. Viitattu 15.10.2015.
7. ↑  Ikonen, Iiro; Hagelberg, Eija; Lammi, Antti; Lundström, Eriika; Seppälä, Outi; Särmäntö, Päivi: *Halikonjoen luonnonhoidon yleissuunnitelma*, s. 7. Suomen ympäristö 36/2006. Turku: Lounais-Suomen ympäristökeskus, 2006. ISBN 952-11-2363-X. Julkaisun verkkoversio (pdf) (viitattu 16.10.2015).
**David Hunter** (s. 21. heinäkuuta 1802 Washington (DC) – k. 2. helmikuuta 1886 Washington (DC)) oli yhdysvaltalainen upseeri ja Pohjoisvaltioiden kenraali Yhdysvaltain sisällissodassa. Hunter valmistui West Pointin sotilasakatemiasta vuonna 1822 ja palveli ennen sisällissodan syttymistä Yhdysvaltain-Meksikon sodassa.

Sisällissodassa Hunter taisteli Unionin joukoissa. Ollessaan johtotehtävissä vuonna 1862 hän julisti ilman esimiestensä lupaa Konfederaatioon kuuluneiden Georgian, Floridan ja Etelä-Carolinan orjat vapautetuiksi. Presidentti Abraham Lincoln kuitenkin kumosi julistuksen. Myöhemmin Hunter organisoi Etelä-Carolinassa afroamerikkalaisista kootun rykmentin.

Hunter sai toukokuussa 1864 komennettavakseen Shenandoahin laaksossa taistelleen yksikön sen jälkeen, kun yksikön edellinen komentaja Franz Sigel oli hävinnyt New Marketin taistelun. Hunter itse hävisi pian tämän jälkeen Lynchburgin taistelun Konfederaation Jubal Earlyn joukkoja vastaan.

Abraham Lincolnin murhan jälkeen Hunter toimi puheenjohtajana komiteassa, joka tuomitsi murhasta syytetyt henkilöt.

Lähteet
-------

1. 1 2 3 4  "Hunter, David." Encyclopædia Britannica. Encyclopædia Britannica Ultimate Reference Suite. Chicago: Encyclopædia Britannica, 2015.
2. ↑  Battle Summary: New Market, VA *The American Battlefield Protection Program (NPS)*. Viitattu 20.12.2018. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* NARA
* SNAC
* IdRef

 |

 |
**Uwe Bellmann** (s. 1962) on entinen saksalainen maastohiihtäjä, joka aktiiviurallaan edusti myös Saksan demokraattista tasavaltaa.

Bellmann kilpaili kansainvälisellä tasolla vuosina 1982–1999. Hän hiihti avausosuuden DDR:n viestijoukkueessa, joka jakoi pronssimitalin Suomen kanssa Oslon MM-kilpailujen 1982 viestikilpailussa. Joukkueeseen kuuluivat hänen lisäkseen Uwe Wunsch, Stefan Schicker ja Frank Schröder. 

Bellmann sijoittui Sarajevon olympialaisissa 1984 15 kilometrillä seitsemänneksi ja 30 kilometrillä yhdenneksitoista. Seefeldin MM-kilpailuissa 1985 hän oli 50 kilometrillä kymmenes ja Oberstdorfissa 1987 50 kilometrin vapaan hiihtotavan kilpailussa kahdestoista.

Bellmann sijoittui Calgaryn olympialaisissa 1988 15 kilometrin perinteisen tyylin kilpailussa viidenneksi, 30 kilometrillä (p) viidenneksitoista ja 50 kilometrin vapaan kisassa kahdeksanneksi. Joulukuussa 1988 hän saavutti uransa ainoan palkintokorokesijoituksen maailmancupissa oltuaan kolmas Ramsaun 15 kilometrin (v) kilpailussa. Hän sijoittui kauden yhteispisteissä yhdeksänneksi. Lahden MM-kisoissa 1989 hän oli 30 kilometrillä (p) viides.

Muutaman heikomman vuoden jälkeen Bellmann oli Thunder Bayn MM-kilpailuissa 1995 10 kilometrin perinteisen hiihtotavan kilpailussa yhdestoista ja 30 kilometrillä (p) kahdestoista.

Lähteet
-------

* Uwe Bellmann FIS:n tietokannassa (Arkistoitu – Internet Archive)(englanniksi)
* Oslon MM-kisojen 1982 tulokset (Arkistoitu – Internet Archive) (norjaksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
Šeikki **Hassan Dahir Aweys** (s. n. 1935) on Somalian väliaikaishallituksen vastustaja ja entinen islamilaisten oikeusistuinten liiton korkeimman neuvoston jäsen. Aweysin uskottiin olevan oikeusistuimien šuuran päämies, kun taas šeikki Sharif Sheikh Ahmed johti sen toimeenpanevaa neuvostoa.

Aweys on entinen armeijan eversti, joka palkittiin urheudesta vuonna 1977 Etiopiaa vastaan käydyssä sodassa. Aweys johti *al-Itihaad al-Islamiya* -nimistä islamilaista aseellista ryhmittymää 1990-luvulla.

Kansainvälisesti tunnustetun presidentti Yusufin hallituksen joukot ja Etiopian joukot löivät hänet. Tappion jälkeen hän alkoi tukea islamilaisia oikeusistuimia, jotka syntyivät pitämään yllä järjestystä keskusvallattomassa Somaliassa. 

Joulukuun 2006 alusta islamilaisten oikeusistuinten liitto on taistellut Etiopian joukkoja vastaan Somaliassa. Hassan Dahir Aweys ilmoitti 21. joulukuuta 2006 sodasta etiopialaisia vastaan. Etiopian joukkojen avulla väliaikaishallitus sai nopeasti pääkaupungin ja suuren osan maasta hallintaansa.

Hassan Dahir Aweys palasi julkisuuteen syyskuussa 2007, kun hän oli Eritrean Asmarassa perustamassa Somalian vapautuksen liittoa.

Maanpaossa ollessaan hän rikkoi välinsä Sharif Sheikh Ahmedin kanssa, josta tuli myöhemmin maan presidentti, ja nimitti tämän hallitusta Somalian vihollisten asettamaksi, jolla ei ole kansan tukea, eikä se edusta kansan etua. Lisäksi hän kuvasi maassa olevia Afrikan unionin rauhanturvaajia "bakteereiksi", jotka pitäisi saada maasta pois. Somaliaan hän palasi huhtikuussa 2009.

Kesäkuussa 2013 Somalian hallituksen joukot ilmoittivat pidättäneensä Aweysin Mogadishun lentokentällä.

Lähteet
-------

* Profile: Somalia's Islamist leader BBC (englanniksi)

### Viitteet

1. ↑
2. ↑  Somalian al-Shabaab surmasi kaksi johtajaansa, kolmas pidätettiin Mogadishussa *Helsingin sanomat*.  30.6.2013. Viitattu 30.6.2013.
Uvan piiri Udmurtian kartalla.
**Uvan piiri** (ven. Уви́нский райо́н, *Uvinski raion*, udmurtiksi Ува ёрос, *Uva joros*) on kunnallishallintoalue Udmurtian tasavallassa Venäjällä. Vuonna 1935 perustetun piirin pinta-ala on 2448,8 neliökilometriä. Asukkaita on 39 700 henkeä (vuonna 2010).

Uvan piiri sijaitsee Udmurtian länsiosassa. Se rajoittuu pohjoisessa Seltyn ja Jakšur-Bodjan, idässä Zavjalovon, etelässä Malaja Purgan ja Možgan sekä lännessä Vavožin ja Sjumsin piireihin. Pinta-alasta 60 % on metsää. Seudun jokia ovat Uva, Nylga, Vala, Kakmož, Arlet ja Muškovai. Hyötykaivannaisiin kuuluvat öljy, turve, hiekka ja savi.

Piiriin kuuluu 17 maalaiskuntaa: Bulai, Karkalai, Krasnoje, Kuljabino, Kyilud, Muškovai, Novyi Multan, Nylga, Petropavlovo, Poršur-Tuklja, Sjam-Možga, Tšekan, Tšistostem, Udugutšin, Uva, Uva-Tuklja ja Žužges. Hallinnollinen keskus on Uvan kaupunkimainen taajama.

Asukkaista 48,4 % on udmurtteja, 46,5 % venäläisiä ja 3,2 % tataareja. Kaupunkiväestön osuus on 50,4 %.

Piirin kautta kulkee Iževskin ja Kilmezin välinen rautatie. Iževskistä Nylgan kautta johtava maantie haarautuu Uvassa Vavožiin, Sjumsiin ja Seltyyn. Seudulla sijaitsee Udmurtian vanhin öljyntuotantoalue. Lisäksi on turpeentuotantoa, puunhankintaa ja -jalostusta sekä elintarvike- ja rakennusteollisuutta. Maatalous on keskittynyt maidon ja lihan tuotantoon sekä viljan, perunan, pellavan ja vihannesten viljelyyn.

Paikallislehtenä ilmestyy *Uvinskaja gazeta* ja sen udmurtinkielinen liite *Daur*.

Lähteet
-------

1. 1 2 3 4  *Udmurtskaja Respublika: Entsiklopedija*, s. 693. Iževsk: Udmurtija, 2000. ISBN 5-7659-0732-6.
2. 1 2  Tšislennost naselenija raionov i gorodskih naseljonnyh punktov subjektov Rossijskoi Federatsii *perepis-2010.ru*.  Arkistoitu 18.1.2012. Viitattu 14.1.2012. (venäjäksi)
3. 1 2 3  *Udmurtskaja Respublika: Entsiklopedija*, s. 694. Iževsk: Udmurtija, 2000. ISBN 5-7659-0732-6.

Aiheesta muualla
----------------

* Uvan piirin sivusto (Arkistoitu – Internet Archive) (venäjäksi)

Udmurtian hallinnollinen jako

|  |  |
| --- | --- |
| Kaupunkipiirikunnat | **Iževsk** (pääkaupunki) · Glazov · Možga · Sarapul · Votkinsk |
| Piirit | Alnaši · Balezino · Debjosy · Glazov · Grahovo · Igra · Jar · Jukamenskoje · Kambarka · Karakulino · Kez · Kijasovo · Kizner · Krasnogorskoje · Malaja Purga · Možga · Sarapul · Selty · Šarkan · Sjumsi · Uva · Vavožin · Votkinsk · Jakšur-Bodja · Zavjalovo |
Louis Spohr nuorena, oma kuva
**Louis Spohr** (5. huhtikuuta 1784 – 22. lokakuuta 1859) oli saksalainen säveltäjä, viulisti ja kapellimestari. Hänen ristimänimensä oli Ludwig Spohr, mutta hänet tunnetaan parhaiten hänen nimensä ranskankielisellä versiolla.

Spohr liittyi 15-vuotiaana orkesteriin soittamaan viulua. Kolme vuotta myöhemmin hänet lähetettiin Pietariin opiskelemaan. Spohrin varhaisimmat tunnetut sävellykset, kuten ensimmäinen viulukonsertto, ovat peräisin näiltä ajoilta. Vuosina 1805–1812 Spohr toimi konserttimestarina orkesterissa. Tänä aikana hän meni naimisiin harpisti Dorette Scheidlerin kanssa. Spohr soitti Scheidlerin kanssa duossa esiintyen Italiassa (1816–1817), Englannissa (1820) ja Pariisissa (1821). Myöhemmin Scheidler jätti harpun soiton ja keskittyi hänen ja Spohrin lapsien kasvatukseen. Scheidler kuoli vuonna 1834. Spohrilta katkesi käsi vuonna 1858, jolloin hän joutui lopettamaan viulistin uransa. Spohr kuoli Kasselissa vuonna 1859 pitkällisen sairauden murtamana.

Spohr tutustui Ludwig van Beethoveniin toimiessaan Wienissä vuosina 1813–1815. Vuosina 1817–1819 hän toimi oopperanjohtajana Frankfurtissa. Vuodesta 1822 kuolemaansa lähtien Spohr toimi Kasselissa.

Spohr sävelsi sinfonioita, konserttoja, oopperoita, kamarimusiikkia ja pienimuotoisempia kappaleita.

Spohr oli ensimmäinen orkesterinjohtaja, jonka väitetään käyttäneen nykyisen kaltaista tahtipuikkoa.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Louis Spohr**.
* Louis Spohr International Music Score Library Project (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Ruotsi
* Japani
* Tšekki
* Australia
* Kreikka
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz
* RKD Artists

 |
|  |
| Henkilöt | 
* BMLO
* Deutsche Biographie
* Trove

 |
|  |
| Muut | 
* Europeana
* RISM
* SNAC
* IdRef

 |

 |
**Hasnon** on kunta Pohjois-Ranskassa Nordin departementissa Hauts-de-Francen alueella. Se sijaitsee Scarpejoen varrella, noin 14 kilometriä Valenciennesin kaupungista luoteeseen.

Paikallinen luostari *Abbaye d’Hasnon* perustettiin vuonna 670. Vuonna 867 luostariin saapui kuningas Kaarle Kaljupään vaimo ja frankkien kuningatar Orléansin Ermentrude. Hän kuoli luostarissa. Ranskan suuren vallankumouksen aikana luostari tuhoutui vuonna 1792.

Hasnonissa oli 1800- ja 1900-luvuilla paljon yritystoimintaa, jotka keskittyivät pellavan, sokerin ja puun hyödyntämiseen. Kunnassa toimi myös panimo. Tunnetuin Hasnonin tuotteista oli kuitenkin tikka. Niitä alettiin valmistaa 1800-luvun lopulla, ja vuosina 1920 - 1930 Hasnonissa oli seitsemän valmistajaa, jotka tuottivat 40 000 tikkaa päivässä. Toisen maailmansodan jälkeen alkoi taantuma ja englantilaiset alkoivat itse valmistaa tikkoja, ja lopulta 1980-luvulla japanilaiset tuotteet tekivät lopun Hasnonin tikkateollisuudesta. Paikallisesta tikanvalmistuksen historiasta kertoo museo *Musée de la Fléchette*.  

  

* ScarpejokiScarpejoki
* Luostarin muistolaattaLuostarin muistolaatta
* TikkamuseoTikkamuseo

Lähteet
-------

1. ↑  Comparateur de territoire Institut National de la Statistique et des Études Économiques. Viitattu 4.7.2022. (ranskaksi)
2. ↑  Historique Mairie d'Hasnon. Viitattu 4.7.2022. (ranskaksi)
3. ↑  Musée de la Fléchette Mairie d'Hasnon. Viitattu 4.7.2022. (ranskaksi)
4. ↑  Lille Métropole > Arenberg Porte du Hainaut Tour de France 2022. Viitattu 4.7.2022. (englanniksi)

Aiheesta muualla
----------------

* Kuvia tai muita tiedostoja aiheesta **Hasnon** Wikimedia Commonsissa
Louis Riel vanhempi
**Louis Riel (vanhempi)** (heinäkuu 1817 – 21. tammikuuta 1864) oli maanviljelijä, turkiskauppias, métis-johtaja ja Louis Rielin isä.

Elämäkerta
----------

Louis Riel syntyi irlantilaissukuisen Jean-Baptiste Rielin ja métisi Marguerite Boucherin perheeseen Île-à-la-Crossessa nykyisen Saskatchewanin provinssin alueella. Louisin nuoruusvuosina perhe muutti Ala-Kanadaan, jossa hän opiskeli Québecissa villan karstausta. Vuonna 1838 hän siirtyi turkiskauppiaaksi Hudson’s Bay Companyn palkkalistalle. Hänen asemapaikkanaan oli Rainy River (nykyisen Ontarion provinssin alueella), jossa hänen tyttärensä Marguerite syntyi 1840. 

Vuonna 1842 Riel erosi yhtiön palveluksesta ja palasi takaisin Québeciin tarkoituksenaan opiskella papiksi Saint-Hilairessa sijaitsevassa Oblates of Mary Immaculate -koulussa. Hän kuitenkin keskeytti opintonsa vuosi aloittamisen jälkeen. Riel palasi läntiseen Kanadaan, jossa hän hankki itselleen joenrantapalstan Saint Bonifacesta Red River Colonyssa (nykyisen Winnipegin kaupungin paikalla). Tammikuussa 1844 hän nai Jean-Baptiste Lagimodièren ja Marie-Anne Gabouryn tyttären Julie Lagimodièren. Heille syntyi kaikkiaan yksitoista lasta, ja he muodostivat tiiviin ydinperheen.

Riel osallistui aktiivisesti yhteisön toimintaan ja nousi métisien johtajaksi puolustaessaan turkiskauppias Guillaume Sayeria oikeudenkäynnissä toukokuussa 1849. Oikeudenkäynti oli historiallinen, sillä sen tuloksena Hudson’s Bay Companyn turkiskauppamonopoli läntisessä Kanadassa päättyi. Oikeudenkäynnin jälkeen Louis jatkoi métisien oikeuksien ajamista. Hän onnistui saamaan métiseille edustuksen Assiniboijan hallituksessa ja määrittelemään tasa-arvoisen aseman englannin ja ranskan kielelle oikeusistuimissa.

Riel perusti useita villanjalostus- ja tekstiiliyrityksiä. Ensimmäisen yrityksensä hän perusti John Ballendenen avustuksella 1847. Tämä ei kuitenkaan tuottanut toivottua tulosta. Myöskään toinen villan karstaus- ja jalostusyritys ja kolmas vuonna 1857 perustettu tekstiilitehdas eivät kannattaneet. 

Riel ei onnistunut liikemiehenä, mutta hän osoitti kykynsä voimakkaana métis-johtajana. Hänen poikansa Louis Riel nuorempi sai todennäköisesti vaikutteita isältään jatkettuaan tämän jalanjäljissä métisien johtajana. Riel nuorempi saavutti aikanaan mainetta siinä määrin, että lopulta häntä kutsuttiin Manitoban isäksi (engl. '**Father of Manitoba'**), millä viitataan hänen toimiinsa, jotka johtivat Manitoban provinssin perustamiseen. Louis Riel vanhemman kuollessa 21. tammikuuta 1864 häntä suri koko Red River Colonyn alueen métisväki.

Aiheesta muualla
----------------

* Elämäkerta: *Dictionary of Canadian Biography Online* (englanniksi)
**Kirsti Iris Rista** (o.s. *Siitonen*, 2. tammikuuta 1935 Soanlahti – 12. heinäkuuta 2018 Mikkeli) oli suomalainen taidegraafikko, joka tunnettiin puupiirroksistaan.

Kirsti Rista opiskeli taidemaalariksi Suomen Taideakatemiassa 1957–1959. Ensinäyttelynsä hän piti vuonna 1961. 1970-luvun taitteessa hän opiskeli taidegrafiikkaa työväenopistossa Erkki Hervon, Pekka Mäkisen ja Viktor Kuuselan johdolla. Rista piti elämänsä aikana parikymmentä yksityisnäyttelyä ja oli mukana kymmenissä yhteisnäyttelyissä. Ristan töitä on muun muassa Helsingin kaupunginmuseon, Mikkelin kaupungin ja Mikkelin taidemuseon kokoelmissa. 

Vuonna 2008 mikkeliläinen Rista sai Etelä-Savon taidetoimikunnan palkinnon elämäntyöstään.

Kirsti Rista oli aiemmin naimisissa valokuvaaja Simo Ristan kanssa. Heillä on viisi vuosina 1957–1963 syntynyttä lasta. Yksi heistä on puutaiteilija Ilona Rista.

Lähteet
-------

1. 1 2  Kirsti Iris Rista *Kuvataiteilijamatrikkeli*. Suomen Taiteilijaseura. Viitattu 24.7.2018.
2. 1 2  Kirsti Rista  2007. Laterna Magica -galleria.  Arkistoitu 24.7.2018. Viitattu 24.7.2018.
3. 1 2 3  Vuorela, Kirsti: Mikkeliläinen kuvataiteilija Kirsti Rista on kuollut *Länsi-Savo*.  23.7.2018. Viitattu 24.7.2018.
4. ↑  Etelä-Savon taidetoimikunnan vuoden 2008 taidepalkinto kuvataiteilija Kirsti Ristalle  20.12.2008. Taiteen edistämiskeskus.  Arkistoitu 24.7.2018. Viitattu 24.7.2018.

Aiheesta muualla
----------------

* Kirsti Rista taiteilijamatrikkelissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Suomi (KANTO)

 |

 |
Louis Moilanen
**Louis (Lauri, Lassi) Moilanen** (5. tammikuuta 1886 Aittokylä, Puolanka – 16. syyskuuta 1913 Hancock, Michigan, Yhdysvallat) oli amerikansuomalainen 236 senttimetrin mittainen mies, jota esiteltiin aikoinaan maailman pisimpänä miehenä. Hänestä käytettiin lempinimeä *Iso-Luwi*, englanniksi *Big Louie*. Toisen lähteen mukaan Moilasen pituudeksi oli hänen kuoltuaan mitattu 246 senttimetriä ja painoksi 181 kiloa.

Moilasen isä, mökkiläinen Lauri Heikinpoika Moilanen lähti 1889 siirtolaisena Yhdysvaltoihin, ja hänen vaimonsa Anna Kaisa Pyykkönen muutti 1891 perässä perheen neljän lapsen kanssa, joista Lauri oli nuorin. Perhe asettui Michiganissa sijaitsevan Hancockin kaupungin pohjoispuolelle. Moilasen vanhemmat olivat normaalikokoisia, mutta hän itse oli jo 9-vuotiaana keskikokoisen miehen pituinen ja kymmenen vuotta myöhemmin häntä esiteltiin maailman pisimpänä miehenä.

Moilanen työskenteli aluksi neljän vuoden ajan kotitilansa lähellä sijainneessa Franklinin kuparikaivoksessa, jossa raskaiden tukiparrujen käsittely onnistui häneltä helposti. Koska kaivostunnelit oli rakennettu normaalikokoisille miehille, Moilanen joutui lopulta luopumaan kaivostyöstä. Hän kiersi sitten pari vuotta Ringling Brothers and Barnum & Bailey -sirkuksen mukana *Kuparimaan jättiläisenä* (*Copper Country Giant*) ja voimamiehenä, muttei pitänyt siitä että joutui esiintymään suurten yleisöjoukkojen töllisteltävänä ja vastailemaan typeriin kysymyksiin. Isän kuoltua Moilanen palasikin kotitilalleen. Pari vuoden päästä Moilanen meni työhön baarimikoksi ja ulosheittäjäksi Hancockissa Franklin Streetin ja Tezcuco Streetin kulmauksessa sijainneeseen saluunaan, mutta kyllästyi taas pian uteliaisiin ihmisiin ja palasi vuoden 1909 tienoilla takaisin kotitilansa rauhaan. 

Moilanen valittiin 1911 Hancockin rauhantuomariksi, ja oli jo suunnitteilla että hän olisi ehdokkaana Michiganin edustajainhuoneeseen Lansingissa seuraavissa vaaleissa. Moilanen sairastui kuitenkin 1913 ja hän kuoli saman vuoden syyskuussa 27-vuotiaana tuberkuloottiseen aivokalvontulehdukseen. Moilasta varten täytyi tilata erikoiskokoinen ruumisarkku, ja hänet haudattiin Lakesiden hautausmaalle Hancockiin. Kerrotaan, että Moilasen arkun päälle jouduttiin valamaan sementtiä ruumiinryöstäjien torjumiseksi.

Lähteet
-------

1. ↑  Genealogy.com : Louis "Big Louie" Moilanen - Copper Country
2. ↑  Big Louie deserves a monumnet as tall as he was!
3. ↑  TheTallestMan.com : Louis Moilanen - 7 feet 9 inches (236 cm)
4. ↑  Erkki Kontiola : Pikku Lassista kasvoi Iso-Luwi. Muistitietoja puolankalaissyntyisestä Kuparisaaren jättiläisestä, Puolanka-lehti 6.3.2002
5. ↑  Kainuun jättiläiset

Aiheesta muualla
----------------

* Suomalainen jättiläinen kuoli ja arkku vietiin kivikärryillä hautaan. Tarinaa Lauri Moilasen viimeiseltä matkalta, Seura, 06.05.1936, nro 19, s. 18, Kansalliskirjaston digitaaliset aineistot
Hassan Diab
**Hassan Diab** (arab. حسان دياب‎, *Ḥassān Diyāb*; s. 1. kesäkuuta 1959 Beirut) on libanonilainen poliitikko. Hän on toiminut Libanonin koulutusministerinä ja tammikuusta elokuuhun 2020 hän oli Libanonin pääministeri. Hän toimi vielä virkaa tekevänä pääministerinä vuoden, siihen asti kun Najib Mikati nimitettiin uudeksi pääministeriksi syyskuussa 2021.

Diab on koulutukseltaan tietotekniikan tohtori, ja lisäksi hän on opiskellut tietoliikennetekniikkaa. Hän työskenteli professorina Beirutin Amerikkalaisessa yliopistossa ennen poliittista uraansa.

Lähteet
-------

1. ↑  Hassan Diab Lebanon's new premier *AA.com*. Viitattu 5.8.2020. (englanniksi)
2. ↑  University professor Hassan Diab nominated to be PM BBC. Viitattu 5.8.2020. (englanniksi)
3. ↑  Markus Myllyoja: Libanonin hallitus eroaa *yle.fi, uutiset*.  10.8.2020. Viitattu 10.8.2020.
4. ↑  CNN.com: Lebanon country profile *bbc.com*. Viitattu 20.12.2022.
5. ↑  Hassan Diabin kotisivu *hassandiab.com*.  Arkistoitu 26.9.2020. Viitattu 5.8.2020. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Muut | 
* IdRef

 |

 |
**Kirsti Liisa Marjatta Huttunen** (s. 23. kesäkuuta 1960 Laukaa) on suomalainen pianisti.

Huttunen sai vuonna 1986 diplominsa Sibelius-Akatemiasta, jossa häntä opetti Eero Heinonen. Hänen muita opettajiaan olivat Leea Isotalo, Edward Auer, Stanislav Knor ja Dmitri Baškirov. Hän voitti Ilmari Hannikainen -kilpailun Jyväskylässä vuonna 1978 ja saavutti Arto Satukankaan kanssa jaetun ensimmäisen sijan Maj Lind -pianokilpailussa vuonna 1979. Huttunen on pitänyt lukuisia sooloresitaaleja Suomessa ja konsertoinut lisäksi Los Angelesissa sekä Moskovassa. Hän on erityisesti Johannes Brahmsin ja Franz Lisztin ohjelmistojen tulkitsija. Huttunen on myös esiintynyt eri orkestereiden, kuten Radion sinfoniaorkesterin solistina.

Huttunen on esiintymisuransa lisäksi toiminut esimerkiksi opettajana ja tutkijana Sibelius-Akatemiassa sekä eri kilpailujen, kuten Maj Lind -pianokilpailun tuomaristojen jäsenenä.

Lähteet
-------

1. 1 2 3  Otavan Musiikkitieto A–Ö, uudistetun laitoksen 1. painos (1997), toim. Keijo Virtamo
2. 1 2 3  Kirsti Huttunen Savonia
**Esiintymäidentiteettiteoria** eli **token-identiteettiteoria** (**esiintymäfysikalismi**, **token-fysikalismi**) on fysikalistinen mielenfilosofinen identiteettiteoria, jonka mukaan jokainen henkisen tapahtuman esiintymä (*token*) on identtinen jonkin aivoissa tapahtuvan fysikaalisen tapahtuman kanssa.

Teoriaa kutsutaan *token*-identiteettiteoriaksi erotuksena samankaltaisesta mutta erillisestä teoriasta nimeltä tyyppi-identiteettiteoria. Ero perustuu tyyppi–token-erotteluun. Erottelua voidaan havainnollistaa yksinkertaisella esimerkillä: sana "kissa" sisältää neljää tyyppiä olevia kirjaimia (*k*, *i*, *s*, *a*) ja viisi kirjaintokenia eli -esiintymää, kun kirjaimella *s* on kaksi esiintymää.

Esiintymäidentiteettiteorioiden mukaan sen tosiseikan, että tietty aivotila yhdistyy vain yhteen henkilön henkiseen tilaan, ei tarvitse merkitä sitä, että henkisten tilojen tyyppien ja aivotilojen tyyppien välillä pitäisi olla absoluuttinen vastaavuus. Siinä missä tyyppi-identiteettiteorioissa tietyn tyyppiset henkiset tilat ovat aina tietyn tyyppisiä aivotiloja, esiintymäidentiteettiteoriassa ajatus on, että ainoastaan henkisten ilmiöiden partikulaariset esiintymät ovat identtisiä fysikaalisten tapahtumien partikulaaristen esiintymien kanssa.

Seurauksena esiintymäidentiteettiteoria sallii monitoteutuvuuden, eikä tyyppi-identiteettiteorian vaatimaa reduktiota henkisistä tiloista johonkin tiettyihin aivotiloihin tarvita. Funktionalismi on yhteensopiva esiintymäidentiteettiteorian kanssa, mutta sen ei yleensä katsota olevan yhteensopiva tyyppi-identiteettiteorian kanssa. Muista mielenfilosofisista teorioista anomaalinen monismi ja useimmat muut ei-reduktiivisen fysikalismin muodot ovat esiintymäidentiteettiteorioita.

Lähteet
-------

1. 1 2  Smart, J. J. C.: The Identity Theory of Mind *The Stanford Encyclopedia of Philosophy*. Viitattu 30.7.2008.
2. ↑  Yalowitz, Steven: Anomalous Monism *Stanford Encyclopedia of Philosophy*. Viitattu 16.4.2008.
3. ↑  Davidson, D.: *Subjective, Intersubjective, Objective*. Oxford: Oxford University Press, 2001. ISBN 88-7078-832-6.

Aiheesta muualla
----------------

* Chalmers, David & Bourget, David (toim.): Bibliography on Token Identity *MindPapers. A Bibliography of the Philosophy of Mind and the Science of Consciousness*. Australian National University.  (englanniksi)
* Place, Ullin T.: Token- Versus Type-Identity Physicalism (Arkistoitu – Internet Archive) *Anthropology and Philosophy*, Vol. 2, n° 2, 1999. (englanniksi)
Meotydan kansallispuisto

|  |  |
| --- | --- |
| Sijainti | 
Donetskin alue, Ukraina |
| Lähin kaupunki | 
Novoazovsk |
| Pinta-ala | 
207,2095 km² |

Hallinto| Tyyppi | 
KansallispuistoView and modify data on Wikidata  |
| Perustettu | 
25.12.2009 |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Meotydan kansallispuisto** (ukr. Національний природний парк «Меотида», *Natsionalnyi pryrodnyi park "Meotyda"*) on kansallispuisto Ukrainan Donetskin alueella. Vuonna 2009 perustetun kansallispuiston pinta-ala on 207,2095 neliökilometriä. Kansallispuisto sijaitsee osin Azovanmeren äärellä tai tuntumassa, osin sisämaan arolla. Muun muassa Itä-Ukrainan sodan vuoksi kansallispuiston hoito on päässyt rapistumaan ainakin osassa kansallispuistoa. Viranomaiset eivät ole sallineet sen alueella edes aiemmin alueen asukkaille luvallisia haittaeläinkantojen poistometsästyksiä.

* 
* 
* 
* 
* 
* 
* 
*

Lähteet
-------

1. ↑  V. I. Hetman: Meotyda (Меотида) *Encyclopedia of Modern Ukraine, esu.com.ua*.  2018. Viitattu 4.3.2023. (ukrainaksi)
2. ↑  Meotyda National Nature Park *wownature.in.ua*. Viitattu 4.3.2023. (englanniksi)
3. 1 2  Natsionalni pryrodni parky (Ukrainan kansallispuistojen sijaintikartta ja luettelo; valitse vasemmalta alasvetovalikosta "Національні природні парки") Pryrodno-zapovidnyi fond, pzf.land.kiev.ua. Viitattu 4.3.2023. (ukrainaksi)
4. ↑  Lily Hyde: All wild on Ukraine’s eastern front *Politico, politico.eu*.  17.7.2018. Viitattu 4.3.2023. (englanniksi)

Aiheesta muualla
----------------

* Kuvia tai muita tiedostoja aiheesta **Meotydan kansallispuisto** Wikimedia Commonsissa

* Regionalnyi landšaftnyi park "Meptyda" (ukrainaksi) (pryroda.in.ua)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Meotyda National Nature Park
**MLS SuperDraft** on jalkapallon MLS-liigan vuosittainen varaustilaisuus. Tilaisuudessa sarjan joukkueet voivat varata pelaajia yliopistoseuroista tai muista sarjan ulkopuolisista seuroista omaan organisaatioonsa, eikä muut MLS-joukkueet saa tehdä varatun pelaajan kanssa sopimusta. Varaustilaisuus järjestetään vuoden alussa ennen uuden kauden alkua.

MLS SuperDraft järjestettiin ensimmäisen kerran vuonna 2000. Sitä ennen liigassa oli pohjoisamerikkalaisittain tavallinen MLS:n varaustilaisuus (engl. *MLS College Draft*), jossa liigaan varattiin tulokkaita sekä MLS:n täydennysvaraus (engl. *MLS Supplemental Draft*), jossa varattiin ammattilaispelaajia muista sarjoista. Varaustilaisuudet päätettiin yhdistää ja perustaa nykyinen järjestelmä.

MLS on ainoa jalkapallosarja, jossa järjestetään varaustilaisuus. Järjestelmää on kritisoitu vanhanaikaiseksi ja hyödyttömäksi, sillä nykyään seurojen omat juniorijoukkueet ovat ensisijainen uusien pelaajien lähde sarjan joukkueille.

Lähteet
-------

1. ↑  Ryan Kelly: When is the MLS SuperDraft, star players & how does it work? *goal.com*. Viitattu 3.1.2019. (englanniksi)
2. ↑  A look at the entire history of No. 1 MLS SuperDraft picks Fox Sports. Viitattu 3.1.2019. (englanniksi)
3. ↑  Jordan Jacobsen: Opinion: It’s time to move on from the MLS SuperDraft FanSided. Viitattu 3.1.2019. (englanniksi)
**Grootegast** on kunta Groningenin provinssissa Alankomaissa. Kunnassa on arviolta 12 155 asukasta (vuonna 2016) ja sen pinta-ala on 86,78 neliökilometriä.

Joissakin kylissä puhutaan yhä länsifriisin kieltä. Grootegastin yksi asutuskeskus, Lutjegast, on löytöretkeilijä Abel Tasmanin synnyinpaikka.

Asutuskeskukset
---------------

Doezum, Enumatil, Faan, Grootegast, Kornhorn, Lutjegast, Niekerk, Oldekerk, Opende, Sebaldeburen.

Lähteet
-------

1. 1 2 3 4  Netherlands: Administrative Division Citypopulation.de. Viitattu 12.11.2016.

Aiheesta muualla
----------------

* Kuvia tai muita tiedostoja aiheesta **Grootegast** Wikimedia Commonsissa

Kartta Grootegastin kunnasta. Rajat esittävät osoitteiden ja rakennusten perusrekisterin mukaisia asuinpaikkoja (*Basisregistratie Adressen en Gebouwen (BAG) woonplatsen*).

|  |  |  |  |  |
| --- | --- | --- | --- | --- |
| 

| * n
* k
* m
Groningenin provinssin kunnat |
| --- |
|  |
| 
* Eemsdelta
* Groningen
* Het Hogeland
* Midden-Groningen
* Oldambt
* Pekela
* Stadskanaal
* Veendam
* Westerkwartier
* Westerwolde

 |  |

 |
Ondřej Kúdela lokakuussa 2019.
**Ondřej Kúdela** (s. 26. maaliskuuta 1987 Bojkovice) on tšekkiläinen jalkapalloilija, pelipaikaltaan keskuspuolustaja. Hän on pituudeltaan 182-senttinen. Hän on pelannut Tšekin maajoukkueessa ja edustaa seuratasolla kotimaassaan Slavia Prahaa.

Kúdela on edustanut kotimaansa liigassa Slováckoa vuosina 2005–2007, Kladnoa lainasopimuksella vuonna 2007, Sparta Prahaa vuosina 2007–2009, Mladá Boleslavia vuosina 2009–2017, Slovan Liberecia vuosina 2017–2018 ja Slavia Prahaa tammikuusta 2018 alkaen. Vuoden 2014 jälkipuoliskon hän edusti lainasopimuksella kazakstanilaista Ordabasya. Hän on maaliskuun 2021 puoliväliin mennessä pelannut Tšekin pääsarjassa 330 ottelua ja tehnyt niissä 21 maalia. Kazakstanin pääsarjassa hän pelasi 14 ottelua. Mestarien liigassa hän pelasi Slavia Prahan kaikki kuusi ottelua alusta loppuun kaudella 2019–2020.

Kúdela on pelannut Tšekin eri nuorisomaajoukkueissa kymmeniä maaotteluita. Hän kuului joukkueeseen alle 19-vuotiaiden EM-kilpailuissa 2006 ja alle 20-vuotiaiden MM-kilpailuissa 2007, joista jälkimmäisessä Tšekki saavutti hopeaa hävittyään loppuottelussa Argentiinalle 1–2. Tšekin A-maajoukkueessa hän pelasi ensimmäisen kerran maaliskuussa 2019 ystävyysottelussa Brasiliaa vastaan tultuaan kentälle vaihtopelaajana. Tämän jälkeen hän on pelannut täydet minuutit lokakuussa 2019 Pohjois-Irlantia vastaan, marraskuussa 2019 Bulgariaa vastaan sekä lokakuussa 2020 Israelia ja Skotlantia vastaan.

Kúdela solvasi rasistisesti suomalaista Glen Kamaraa Eurooppa-liigan ottelussa maaliskuussa 2021 ja sai teostaan Euroopan jalkapalloliitto Uefalta 10 ottelun pelikiellon eikä näin voinut osallistua jalkapallon EM-kisoihin 2021.

Lähteet
-------

1. 1 2 3  Ondřej Kúdela Transfermarkt-sivustolla (englanniksi)
2. ↑  Glen Kamaraa rasistisesti solvanneen pelaajan rangaistus pysyy voimassa – ei pääse mukaan EM-kisoihin *Ilta-Sanomat*.  26.5.2021. Viitattu 26.5.2021.
**Groove** (engl. "gruuv") on yksinkertaisesti ajatellen musiikissa svengin (swing) tunnelma, svengin tuntu. Erityisesti groove ja swing liitetään jazzin rytmiin, joka syntyy soittajien keskinäisessä vuorovaikutuksessa. Laajemmassa käytössä groove on populaarimusiikin piirre, joka liittyy moniin musiikinlajeihin, kuten souliin, funkiin, rockiin ja salsaan. Näissä eri musiikkityyleissä groove ja swing ilmenevät eri tavoin, sillä kyseessä on tulkinnallinen ilmiö. On yleistä, että termiä "groove" käytetään kolmimuunteisen rytmiikan lisäksi muissakin yhteyksissä, esimerkiksi kun halutaan kuvailla hyvää rytmistä yhteissoittoa.*lähde?*

Groove-sanaa alettiin käyttää swing-jazzin kulta-aikoina (1936–1945) kuvaamaan parhaita soittoesityksiä. Grooven on kuvattu muun muassa "houkuttelevan kuulijaa polkemaan rytmiä jalallaan tai vetävän kuuntelijan mukaan musiikkiin". Käsite on yhdistetty joskus ostinatoihin, jotka ovat tyypillisiä afrikkalaisperäisille tanssimusiikin tyyleille.*lähde?*

Termit "swing" ja "groove" ovat samantapaisia: "swing" syntyy kun 4/4 tahtilajissa 8-osanuotit soitetaan kolmimuunteisesti. "Groove" tarkoittaa oikeastaan sitä että 16-osanuotit ovat kolmimuunteisia ja 8-osanuotit suoria. Swingiä tai groovea ei voi kuitenkaan määritellä täsmällisesti, vaan kolmimuunteisuuden vaihtelu riippuu tulkitsijasta ja esitettävän musiikin temposta: hyvin nopeissa tempoissa kolmimuunteisuus lievenee sekä hitaissa tempoissa kolmimuunteisuus lievenee ja usein 8-osat ovat lähes "suoria".*lähde?*

Kolmimuunteisuutta swingissä ja groovessa ei voi merkitä nuotteihin tarkasti, vaan kyseessä on tulkinnanmukainen ilmiö ja termi.*lähde?*

Klassisen musiikin termin "ostinato" vastine rockissa ja jazzissa on riffi, latin-musiikissa montuno. Metallimusiikissa on erillinen groove metal -tyyli (esimerkiksi Pantera).*lähde?*
**Esihistoriallinen arkeologia** on se arkeologian ala, joka tutkii esihistoriaa eli aikaa, jolta ei ole säilynyt kirjoitettuja dokumentteja. Koska tutkittavalta ajanjaksolta ei ole kirjallisia lähteitä eli ihmiset eivät tuolloin osanneet kirjoittaa tai kirjoitus ei ole säilynyt, voidaan menneisyydestä saada jonkinlainen käsitys ainoastaan materiaalisten jäänteiden kautta. Se tarkoittaa mm. löytyvien käyttöesineiden, rakennusten jäänteiden, jätteiden ja hautojen tutkimista.

Esihistoriallinen ajanjakso voi vaihdella paikasta riippuen. Esimerkiksi vuonna 3000 eaa. nykyisen Suomen alueella elettiin esihistoriaa ja kivikautta. Samaan aikaan Egyptissä kuitenkin osatiin kirjoittaa. Arkeologian osa-alueiden rajoja on siis mahdoton vetää ottamatta huomioon sitä, mistä ajanjaksosta ja maantieteellisestä alueesta puhutaan.

Esihistoriallisen arkeologian vastaparina pidetään historiallista arkeologiaa. Käytännössä niillä ei usein ole muuta eroa kuin historiallisen ajan tuoma etu käyttää historiantutkimusta ja kirjallisia lähteitä arkeologian apuna. Kaivaustekniikassa historiallinen arkeologia eroaa silloin, kun tutkimuskohteet vaativat erityisiä työtapoja, kuten kaupunkiarkeologiassa.
Roberto Bellarosa
**Roberto Bellarosa** (s. 23. elokuuta 1994 Wanze, Wallonia) on belgialainen laulaja. Hän nousi tähdeksi voitettuaan ensimmäisenä *"The Voice"* -ohjelman Belgiassa. Hän edusti Belgiaa Euroviisuissa vuonna 2013.

Euroviisut
----------

Roberto valittiin edustamaan Belgiaa vuonna 2013 Ruotsin Malmössä pidettäviin Euroviisuihin. Hänen kappaleensa **"Love Kills"** ovat tehneet suomalainen Jukka Immonen ja brittiläinen Iain Farquharson. Kappale sijoittui sijalle 12.

Yksityiselämä
-------------

Bellarosan suku tulee alun perin Italiasta.

Lähteet
-------

1. 1 2  Esittelyssä Belgia: Roberto Bellarosa – Love kills – Viisukuppila *viisukuppila.fi*. Viitattu 30.1.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Roberto Bellarosa**.
* Euroviisujen virallinen esittely

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Marshall Napier** (1951 Hutt Valley, Wellingtonin alue – 14. elokuuta 2022 Australia) oli uusiseelantilainen näyttelijä ja näytelmäkirjailija. Hän tuli tunnetuimmaksi television draamasarjasta *McLeodin tyttäret*, jossa hän esiintyi Harry Ryanin roolissa viiden vuoden ajan vuodesta 2001.

Napier aloitti esiintymisen Wellingtonin Downstage Theatressa 23-vuotiaana. Hänellä oli rooleja *McLeodin tyttärien* lisäksi myös muun muassa televisiosarjoissa *Ensiapuosasto*, *Sydneyn satamapoliisit* ja *Police Rescue*. Elokuvia, joissa Napier esiintyi, olivat muiden muassa *Goodbye Pork Pie*, *Came a Hot Friday*, *Footrot Flats: The Dog's Tale* (ääninäyttelijänä), *Babe – urhea possu*, *Down Under* ja *Little Monsters*. Napier asui 1980-luvun loppupuolelta Australiassa, mutta palasi tämän jälkeenkin ajoittain synnyinmaahansa ja jatkoi työskentelemistä molemmissa maissa. *Police Rescue* -televisiodraamasta Napier pääsi vuonna 1992 ehdolle Australian elokuvainstituutin palkinnon saajaksi parhaasta esiintymisestä pääroolissa.

Napier kuoli 70-vuotiaana sairastettuaan lyhyesti aivosyöpää. Hän oli toisen *McLeodin tyttärissä* esiintyneen näyttelijän, Jessica Napierin isä. Hän sai myös pojan (Reuben) ja toisen tyttären (Rose). Napierin kuoltua hänen ystävänsä ja yhteistyökumppaninsa, näyttelijä Brian Sergent kertoi pitävänsä surullisena sitä, että "Napier joutui lähtemään Australiaan saadakseen ansaitsemansa tunnustuksen". Sergent arvioi Napierin jopa parhaaksi uusiseelantilaiseksi elokuvanäyttelijäksi.

Näytelmäkirjailijana Napier kirjoitti teoksen *Freak Winds*, joka on esitetty Uudessa-Seelannissa, Australiassa ja Kanadassa.

Lähteet
-------

1. 1 2 3 4 5 6 7 8 9  Actor Marshall Napier, famous for roles in Came a Hot Friday and McLeod's Daughters, has died Stuff
2. 1 2 3  McLeod’s Daughters actor Marshall Napier dies aged 70 Herald Sun
3. ↑  Marshall Napier NZ On Screen

Aiheesta muualla
----------------

* Marshall Napier Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |
|  |
| Henkilöt | 
* Deutsche Synchronkartei
* Trove
* Elonet

 |
|  |
| Muut | 
* IdRef

 |

 |
**Kirsi Eva Marika Valasti** (ent. **Valasti-Koski**, s. 12. marraskuuta 1969 Helsinki) on suomalainen kestävyysjuoksija, joka edustaa seuratasolla Turun Weikkoja.

Valasti juoksi vuoden 1988 Kalevan kisoissa 3 000 metrin juoksun kolmanneksi ajalla 9.22,03. Hän osallistui seuraavana vuonna maastojuoksun MM-kisoihin, joissa sijoittui kahdeksanneksikymmenenneksi. Myöhemmin samana vuonna hän voitti SM-hopeaa Kalevan kisoissa 3 000 metrillä ajalla 9.03,74. Vuoden 1990 Kalevan kisoissa hän uusi 3 000 metrin SM-hopeansa. Vuonna 1992 hän voitti 3 000 metrillä pronssia ja 10 000 metrin juoksussa hopeaa ajalla 33.16,07.

Valasti palasi kilpakentille vuonna 2000. Kalevan kisoissa 2001 hän voitti SM-kultaa 10 000 metrillä ja hopeaa 5 000 metrin juoksussa. 2002 hän voitti sisäratojen SM-pronssia 3 000 metrillä ja Kalevan kisoissa 2003 SM-kultaa sekä 10 000 että 5 000 metrillä ajalla 15.56,47. Hän voitti Vaasan Kalevan kisoissa 2004 5 000 metrin kilpailun ajalla 15.40,43 ja selvisi Suomen joukkueeseen Ateenan olympialaisiin. Olympiakisoissa Valasti karsiutui alkuerissä.

Valasti juoksi vuonna 1991 alle 23-vuotiaiden naisten maratonin Suomen-ennätyksen 2.41.45. Hän on Suomen kaikkien aikojen tilastossa seitsemäs 3 000 metrillä, toinen 5 000 metrillä ja kymmenes 10 000 metrillä.

Henkilökohtaiset ennätykset
---------------------------

Lähde: Tilastopaja
* 800 metrin juoksu: 2.10,52 (1990)
* 1 000 metrin juoksu: 2.59,16 (1988)
* 1 500 metrin juoksu: 4.18,78 (1990)
* 3 000 metrin juoksu: 8.55,63 (2004)
* 5 000 metrin juoksu: 15.10,52 (2004)
* 10 000 metrin juoksu: 33.16,07 (1992)
* 10 kilometrin maantiejuoksu: 37.12 (1992)
* Maraton: 2.40.32 (1992)

Lähteet
-------

1. 1 2 3 4 5  Kirsi Valasti Tilastopaja (vaatii kirjautumisen, maksullinen palvelu).
2. ↑


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Irhazer** on tasanko Nigerissä, Agadezin alueen Tchirozérinen departementin Ingallin kunnassa. Se rajoittuu idässä Aïrvuoristoon, lännessä ja etelässä Tiguiditin kalliorinteeseen sekä pohjoisessa Talakin ja Tamesnan autiomaihin.

Irhazer on savimaan peittämä painauma, jonka kautta Aïrvuoristosta kerääntyvät pohjavedet virtaavat kohti Azawaghin laaksoa. Heinäaroa halkovien muinaisten jokilaaksojen kasvilajeja ovat muun muassa *Acacia raddiana*, *Acacia nilotica*, *Balanites aegyptiaca*, *Hyphaene thebaica* ja *Salvadora persica*.

Keinokasteluun perustuva puutarhaviljely tuottaa vihanneksia, joista tärkein myyntiartikkeli ovat tomaatit. Lisäksi harjoitetaan karjanhoitoa, viljellään durraa ja Ingallissa kasvatetaan taateleita. Sadekauden jälkeen Irhazerin suolapitoisille laidunmaille kerääntyy paimentolaisia Nigerin Maradin, Zinderin, Tillabérin, Tahouan ja Dosson alueilta sekä naapurimaista Malista ja Nigeriasta. Tigue Dan Tessoumissa tuotetaan suolaa perinteisellä menetelmällä.

Lähteet
-------

1. 1 2 3  Barkire, Abdoulaye & Ado Kato, Sani: Etude sur l’approfondissement du diagnostic et l’analyse des systemes de production agrosylvo-pastoraux dans le cadre de la mise en oeuvre de la strategie de developpement rural: Region d’Agadez  octobre 2004. Republique du Niger, Comite interministeriel de pilotage de la strategie de developpement rural. Viitattu 5.5.2012. (ranskaksi)[vanhentunut linkki]
**Jacob Markström** (s. 31. tammikuuta 1990 Gävle, Ruotsi) on ruotsalainen jääkiekkomaalivahti, joka torjuu NHL-joukkue Calgary Flamesissa. Hän oli joukkueen ykkösvaraus kesältä 2008, kun Florida Panthers varasi hänet toisen kierroksen ensimmäisenä varauksena numerolla 31. Hän oli myös tilaisuuden ensimmäinen varattu eurooppalaisvahti.

Ura
---

Isokokoinen Markström on IK Sätran kasvatti, joka siirtyi 16-vuotiaana Brynäs IF:n junioreihin. Hän pelasi kaudella 2007–2008 seitsemän runkosarja- ja yhdeksän Elitserienin karsintasarjan ottelua Brynäsin Elitserien-joukkueessa, mutta kausi kului pääosin vielä J20-joukkueessa, josta tuli J20 SuperElitin hopeaa. 

Kausi 2008–2009 oli Markströmin tulokaskausi. Hän pelasi Brynäsin ykkösvahtina ja oli ehdolla myös Elitserienin vuoden tulokkaaksi. Seuraavalla kaudella Markström valittiinkin vuoden tulokkaaksi sekä myös kauden parhaaksi maalivahdiksi. Torjuntaprosentti 92,7 ja päästettyjen maalien keskiarvo (2,01) olivat runkosarjan parhaita. Markström valittiin myös Ruotsin tähdistökentälliseen ja Ruotsin vuoden junioripelaajaksi.

Toukokuussa 2010 Markström teki kolmivuotisen tulokassopimuksen NHL-joukkue Florida Panthersin kanssa. Hän kuitenkin pelasi kauden 2010–2011 lähes kokonaan farmijoukkue Rochester Americansin maalin suulla AHL:ssä. Markström teki kauden aikana myös NHL-debyyttinsä. Hänet vaihdettiin toiseen erään Panthersin maalinsuulle 23. tammikuuta 2011 pelatussa ottelussa New Jersey Devilsiä vastaan. 

Kauden 2011–2012 Markström aloitti Panthersin kakkosvahtina kokeneen José Théodoren takana. Hän pelasi kaudella 2011–2012 seitsemän runkosarjaottelua torjuntaprosentilla 92,3 ja maalikeskiarvolla 2,66. Markström pelasi kaudella 2011–2012 myös 32 ottelua AHL:ssä, San Antonio Rampagessa.

23.2.2013 Markström pääsi aloittavaan kokoonpanoon Floridan paidassa Pittsburgh Penguinsia vastaan.

Lokakuussa 2020 Markström teki vapaana agenttina Calgary Flamesin kanssa kuusivuotisen ja yhteensä 36 miljoonan dollarin arvoisen sopimuksen.

Maajoukkue
----------

Markström torjui myös Ruotsille MM-hopeaa alle 20-vuotiaiden MM-kilpailuissa 2009 ja valittiin myös kisojen parhaaksi maalivahdiksi. Markström torjui Ruotsille myös nuorten MM-pronssia vuonna 2010. Markström pelasi myös keväällä 2008 myös alle 18-vuotiaiden MM-kilpailuissa.

Myös miesten maajoukkue on tullut Markströmille tutuksi. Hän torjui vuonna 2010 MM-kilpailuissa. Markström pelasi kisoissa kolme ottelua 94,4 torjuntaprosentin varmuudella. Tre Kronor voitti kisoissa pronssia. Markström voitti kultaa vuoden 2013 kotikisoissa pelaten 3 ottelua.

Muuta
-----

Markströmin isä Anders on entinen jalkapallomaalivahti. Jacobin veli Tim Markström on jalkapallomaalivahti Umeå FC:ssä.

Lähteet
-------

* Jacob Markström Eurohockey-sivustolla (englanniksi)
* Jacob Markström The Internet Hockey Databasessa (englanniksi)
* Jacob Markström *Elite Prospects*. Everysport Media Group AB.  (englanniksi)

### Viitteet

1. ↑